Apakah ovulasi, bila ia berlaku dan kenapa ia penting?
Sama ada anda cuma terfikir hendak mencuba mendapat cahaya mata, atau sedang aktif mencuba, pemahaman yang lebih baik tentang cara tubuh anda berfungsi tentu sangat membantu. Satu dalam dua pasangan mungkin sedang mencuba untuk hamil pada hari-hari yang salah dalam kitaran haid pasangan wanitanya i, maka kami telah mengumpulkan maklumat untuk membantu anda memahami kitaran haid anda dan proses ovulasi. Ovulasi berlaku apabila perubahan hormon menyebabkan ovari anda membebaskan ovum (telur) - selalunya 12 ke 16 hari sebelum haid anda yang seterusnya bermula. Anda paling subur pada beberapa hari sebelum dan termasuk hari ovulasi.

	Ovum (telur) terkandung dalam ovari anda. Pada bahagian pertama dalam setiap kitaran haid, salah satu telur akan disediakan untuk dibebaskan dari ovari. Semakin anda menghampiri ovulasi, tubuh anda menghasilkan lebih banyak estrogen. Hormon ini menyebabkan lapisan dinding rahim anda menjadi tebal dan membantu mewujudkan persekitaran yang mesra sperma. Paras estrogen yang tinggi mencetuskan kenaikan secara mendadak atau 'lonjakan' hormon peluteinan (LH) yang seterusnya mencetuskan pembebasan telur dari ovari anda, perkara ini dipanggil ovulasi.

	Lazimnya, ovulasi berlaku 24 ke 36 jam selepas lonjakan LH, dan anda paling subur pada hari lonjakan LH dan hari berikutnya.

	Telur boleh hidup sehingga 24 jam selepas ovulasi dan itulah waktunya ia boleh disenyawakan. Jika pensenyawaan tidak berlaku, paras hormon kesuburan akan menurun dan kitaran seterusnya akan bermula dengan runtuhnya lapisan rahim yang telah menjadi tebal itu (haid).

	Walaupun telur boleh hidup sehingga 24 jam, sperma pula boleh bertahan sehingga 5 hari. Itulah sebabnya anda masih boleh hamil walaupun anda mengadakan hubungan seks 4-5 hari sebelum telur itu dibebaskan

	i Johnson SR, Foster L dan Ellis J. Human Reproduction (2011) 26: i236